Skalica 24.04.2023

Na okamžité uverejnenie

**Skalica sa pripravuje na letnú turistickú sezónu 2023**

**Letnú turistickú sezónu zaháji mesto Skalica v sobotu 20. mája 2023 festivalom Trdlofest 2023.**

Od soboty 20. mája 2023 budú každý víkend až do konca letnej sezóny sprístupnené skalické pamiatky. V každej pamiatke sa počas víkendov (sobota a nedeľa) a počas sviatkov v čase od 11:00 do 17:00 hod. bude nachádzať sprievodca, ktorý návštevníkom poskytne odborný výklad o danej pamiatke. Sprevádzanie bude fungovať na základe turistického pasu, ktorý si návštevníci zakúpia v Turistickej informačnej kancelárii alebo v Rotunde sv. Juraja a tento im umožní vstup do každej z našich 12 pamiatok. Popri víkendovom sprevádzaní v letnej sezóne si môžete u nás v TIK-u celoročne (7 dní v týždni) objednať prehliadku so sprievodcom po skalických pamiatkach, kedy si sami návštevníci zvolia výber pamiatok a čas sprevádzania.

****

Srdečne Vás pozývame na tradičný festival trdelníka, vína a dobrej nálady do Skalice – 20. mája 2023 sa uskutoční podujatie Trdlofest, na ktorom si okrem **ochutnávok trdelníka a vína budete môcť vyskúšať aj ako chutí skalický šumajster a zázvorník**. **Toto podujatie už tradične otvára v Skalici letnú turistickú sezónu.** V nádvorí Vínotéky u františkánov bude pre milovníkov kvalitnej kávy pripravená **café zóna**.

Vinohradnícky spolek Skalica si v rajskom nádvorí františkánskeho kláštora pripravil **regionálnu výstavu vín**, na ktorej budete môcť počas podujatia ochutnať vína nielen domácich vinárov, ale aj vína z regiónu.

Počas celého dňa bude pre návštevníkov vo františkánskej záhrade pripravený **bohatý kultúrny program**, v ktorom sa predstavia folklórne súbory Skaličan a Skaličan – seniori, detský folklórny súbor Skaličánek, ľudové hudby Zlatnica a Zlatnička, Spjeváčci a Raubíri zo ZUŠ Dr.Janka Blaha Skalica, Terchovská muzika Sokolie s hosťami a mužský spevácky zbor URBAN. Podujatie oživia aj vystúpenia detského folklórneho súboru Hradišťánek, folklórneho súboru Rusava a cimbálovej muziky Bukovinka. Na záver festivalu vystúpi vo večerných hodinách populárna slovenská **kapela Kollárovci**.

Pre deti je počas celého dňa zabezpečený detský kútik, kde sa najmenší návštevníci budú môcť zabaviť pri **dobových hrách** a povoziť sa na drevenom kolotoči.

Na návštevníkov čakajú aj **bohaté sprievodné aktivity**, medzi ktoré patria výstavy v Záhorskom múzeu a v Galérii u františkánov. V stánkoch čaká na návštevníkov bohatá ponuka občerstvenia, rôznych pochutín a remeselných výrobkov.

****

Aj v tomto roku je pripravené pre občanov mesta Skalica, ale aj jeho návštevníkovobľúbené podujatie počas letných prázdnin - Artleto. Piatkové večery budú patriť **fanúšikom country, folku a rocku**, pripravujeme aj večer s **alternatívnou hudbou**. Pre najmenších divákov sú pripravené obľúbené **nedeľňajšie podvečerné divadielka**.

Milovníci ľudovej hudby sa môžu tešiť na piatok 1. septembra 2023, kedy oslavujeme Deň ústavy SR. Na tento deň pripravujeme nové podujatie s názvom **,,Cimbálky v meste"**, kedy pred skalickými gastro-prevádzkami v centre mesta budú celé popoludnie vyhrávať rôzne cimbalové hudby.

****

Mesto Skalica pripravuje podujatie s názvom Skalický jarmok spojené so sprievodným programom. Uskutoční sa v piatok 8. a v sobotu 9. septembra 2023 na Námestí slobody a v priľahlom centre mesta Skalica. Vstup na jarmok bude pre všetkých zdarma.

**Novinky na letnú sezónu 2023:**

* nový orientačno-navigačný systém s piktogramami po meste, ktorý bude slúžiť pre lepšiu orientáciu návštevníkov
* nový propagačný materiál s orientáciou na technické pamiatky prihraničného regiónu Skalica - Hodonín. Zameraný je na Expozíciu kníhtlače, Mlyn bratov Pilárikových a Ľadovňu. Taktiež tam nájdete zaujímavosti z miest: Holíč, Kopčany, Gbely, Hodonín, Ratíškovice, Dubňany a mnohé ďalšie. Propagačný materiál si môžete zdarma vyzdvihnúť v TIK mesta Skalica.
* nový propagačný materiál Skalické špeciality, leták Osobnosti mesta Skalica a aktualizovaná mapa mesta Skalica
* Mesto Skalica ukončilo realizáciu projektu „Rozvoj turistickej infraštruktúry prihraničného regiónu“, ktorého hlavným cieľom je spoločná propagácia a prezentácia kultúrneho a prírodného dedičstva prihraničného regiónu. V rámci projektových aktivít sa pre deti v **Zlatníckej doline, na Skalických rybníkoch a v prístave na Baťovom kanáli nainštalovalo 12 herných edukačných tabúľ o faune a flóre nášho regiónu.** Pre návštevníkov Skalických rybníkov sa pre oddych osadili **nové lavičky**. Projekt je realizovaný a spolufinancovaný v rámci Fondu malých projektov programu INTERREG V-A SR-ČR (EŠIF).
* novinkou je tiež **Skalická levanduľa pri Baťovom kanále**, na objednávku je možnosťfotografovania, organizované budú workshopy o viazaní kytíc a vencov, náučné informácie a rady o pestovaní levandule. Pred vstupom na levanduľové pole treba kontaktovať pani Danu Chocholáčkovú, tel.: +421 910 277743, mail: danka.chocholackova@gmail.com
* nový dizajn web stránky TIK-u prispeje k lepšiemu a prehľadnejšiemu získavaniu turistických informácií, stránka je tiež preložená v anglickom a nemeckom jazyku
* počas letnej sezóny budú organizované **nové tematické prehliadky pre deti po pamiatkach mesta Skalica**
* rozšírili sme ponuku **sprevádzania v španielskom jazyku** a v TIK-u potešia turistov nové suveníry s logom mesta Skalica
* s podnikateľmi v cestovnom ruchu v meste Skalica pripravujeme spoločný **propagačný materiál so zľavami pre turistov**. Cieľom je propagácia danej prevádzky a ponuka zvýhodnených služieb pre turistov.
* návštevníci naďalej môžu využiť bezplatné wi-fi-pripojenie v TIK-u, stiahnuť si aplikáciu Geohra, ktorá ich zábavnou formou prevedie po pamiatkach. Celoročne ponúkame prehliadky obohatené o spustenie technickej časti Mlynu bratov Pilárikových.

*Ing. Renáta Medňanská*

*vedúca oddelenia marketingu a cestovného ruchu*

*mobil: +421 908 759 909*

*e-mail: mednanska.renata@mesto.skalica.sk*